Laki tasavallan presidentin vaalista vuonna 1946
Suomen asetuskokoelma 189/1946.

L a k i

tasavallan presidentin vaalista vuonna 1946.

Annettu Helsingissä 8 päivänä maaliskuuta 1946.

___

    Eduskunnan päätöksen mukaisesti, joka on tehty valtiopäiväjärjestyksen 67 §:ssä määrätyllä tavalla, säädetään:

1 §.

Tasavallan Presidentin Carl Gustaf Emil Mannerheimin luovuttua häntä kohdanneen sairauden takia toimestaan säädetään, poikkeamalla siitä, mitä Suomen hallitusmuodon ja muiden lakien mukaan on voimassa tasavallan presidentin valitsemisesta, että hänen jälkeensä valittavan uuden presidentin vaalin toimittaa eduskunta.

2 §.

Edellä 1 §:ssä tarkoitettu tasavallan presidentin vaali toimitetaan heti, kun tämä laki on tullut voimaan. Näin valitun presidentin toimikausi kestää sen ajan, mikä edellisen presidentin toimikaudesta on jäljellä.

3 §.

Tämän lain nojalla toimitettavassa vaalissa noudatetaan soveltuvin kohdin, mitä tasavallan presidentin vaalista on säädetty.

Helsingissä 8 päivänä maaliskuuta 1946.

Tasavallan presidentin tehtävien hoitajana

Pääministeri J. K. PAASIKIVI.

Oikeusministeri Urho Kekkonen.
</div>

Katso myös
 Hallituksen esitys eduskunnalle laiksi tasavallan presidentin vaalista vuonna 1946
 Eduskunnan kirjelmä tasavallan presidentin vaalista vuonna 1946

Tasavallan presidentti